ມີຜູ້ຕາຍ ຕື່ມອີກ 4 ຄົນ ​ຍ້ອນໄຂ້ຫວັດ​ ສັດ​ປີກ ສາຍພັນໃໝ່ ຢູ່ຈີນ
ຈີນກ່າວວ່າ ໄຂ້ຫວັດ​ສັດ​ປີກ ສາຍ​ພັນ​ໃໝ່ H7N9 ທີ່​ເປັນອັນຕະລາຍ​ຮ້າຍ​ແຮງ ​ເຮັດໃຫ້ມີຜູ້ເສຍຊີວິດ ທັງໝົດແລ້ວ 31 ຄົນ​.
ເຈົ້າໜ້າທີ່ຈີນ ກ່າວວ່າ ໄດ້ມີອີກ 4 ຄົນເສຍຊີວິດ ຍ້ອນໂຣກ ໄຂ້ຫວັດສັດປີກ ສາຍພັນໃໝ່ທີ່ອັນຕະລາຍຮ້າຍແຮງ ແລະໄດ້ ພາກຊີວິດຜູ້ຄົນໄປ ທັງໝົດ 31 ຄົນແລ້ວ ເຈົ້າໜ້າທີ່ອະນາໄມຂອງລັດຖະບານກ່າວ ໃນຕອນແລງຂອງ ວັນຈັນວານນີ້ ວ່າ 2 ຄົນໃນຈໍານວນຜູ້ເຄາະຮ້າຍ 4 ຄົນຫລ້າ ສຸດນັ້ນ ແມ່ນມາຈາກ ແຂວງ Jiangsu ພາກຕາເວັນອອກ ແລະອີກ 2 ຄົນ ມາຈາກແຂວງ Anhui ແລະ Zhejiang ມີທັງໝົດ 129 ຄົນ ແລະສ່ວນໃຫຍ່ແລ້ວແມ່ນມາຈາກພາກ ຕາເວັນອອກຂອງຈີນ ທີ່ໄດ້ຕິດເຊື້ອໄຂ້ຫວັດສັດປີກ ສາຍພັນໃໝ່ H7N9 ນັບຕັ້ງແຕ່ໄດ້ ມີລາຍງານຄັ້ງທໍາອິດກ່ຽວກັບກໍລະນີມະນຸດຕິດເຊື້ອໂຣກນີ້ ໃນເດືອນມີນາ ຜູ້ຊາຍຊາວ ໄຕ້ຫວັນຄົນນຶ່ງ ກໍຖືກກວດເຫັນວ່າ ຕິດເຊຶ້ອໂຣກດັ່ງກ່າວ ເຖິງແມ່ນທາງການເຊື່ອວ່າ ລາວໄດ້ຕິດເຊື້ອໂຣກນັ້ນ ໃນຂະນະທີ່ເດີນທາງທ່ອງທ່ຽວ ຢູ່ໃນຈີນ ອົງການ WHO ໄດ້ຈັດເຊື້ອໄວຣັສ ສາຍພັນ H7N9 ນັ້ນວ່າ ເຂົ້າໃນພວກເຊື້ອໄວຣັສ ໄຂ້ຫວັດ ທີ່ຮ້າຍແຮງແລະອັນຕະລາຍທີ່ສຸດ ເທົ່າທີ່ເຄີຍເຫັນມາ ຊຶ່ງແຕກຕ່າງຈາກເຊື້ອ ໄຂ້ຫວັດອື່ນໆທີ່ກະທົບຕໍ່ສ່ວນເທິງຂອງລະບົບການຫາຍໃຈ  ພາໃຫ້ມີອາການໄອແລະ ແໜ້ນໜ້າອົກນັ້ນ ເຊື້ອໄຂ້ຫວັດສັດປີກສາຍພັນໃໝ່ນີ້ ກັບຄຸກຄາມສ່ວນລ່າງຂອງປອດ ທີ່ພາໃຫ້ມີໄຂ້ສູງ ຕົວຮ້ອນ ແລະເປັນປອດບວມໄດ້ ນັກວິໄຈຂອງຈີນໄດ້ຢືນຢັນວ່າ ເຊື້ອໄວຣັສນີ້ໄດ້ຕິດຕໍ່ຈາກສັດປີກໄປສູ່ມະນຸດ ຢູ່ຕາມ ຕະຫຼາດ ບ່ອນທີ່ມີການຂ້າ ໄກ່ແລະພວກສັດປີກອື່ນໆ ຂາຍນັ້ນ